text: Kreon
  
  publiceret: 2020-12-14 13:35:09+01:00
  Kreon er navn på to græske sagnkonger. I den thebanske sagnkreds er Kreon søn af Menoikeus og bror til Iokaste, kong Ødipus' mor og hustru. Sofokles lader ham spille en vigtig rolle i tragedierne Kong Ødipus og Antigone, hvor han først optræder som Ødipus' besindige svoger og senere som den ubøjelige hersker, hvis egenrådighed Antigone trodser.
  I Euripides' Medea er Kreon Korinths konge, hos hvem Jason og Medea søger tilflugt.